Tutume o itumelela katlego ya ga Anicia
Banni ba Tutume ba ne ba tshologetse kwa kgotleng ka Labotlhano go amogela naletsana ya mmabontle wa Miss Teen International Botswana, Anicia Gaothusi. Fa a amogela morafe ka Labotlhano, Kgosi Alphonse Nsala o boletse fa mosetsana yoo a tlotlomaditse motse wa bone. Kgosi Nsala a re bana ba ba tswang kwa kgaolong eo ba lesego ka ba nna ba atlega mo dikgaisanyong tse di farologaneng. A re seo ke tiro e ntle thata ka ba baya motse mo mmepeng. A re gape go supa fa ba le botlhale e bile ba na le talente. Kgosi Nsala a re ka fa bokgeleke le ditalente di ribologang ka teng mo kgaolong, go supagala fa go santse go tla nna le dikgantshwane tse dintsi tse di tla emelang Botswana kwa mafatsheng a sele. Morulaganyi wa dikgaisanyo tsa Miss Teen International Botswana, Mme Michelle Gaelebale, a re ba ne ba rulagantse mmabontle oo ka go tsaya basetsana ba le masome mararo. A re Anicia o ne a gaisa basetsana ba bangwe, mme o tlaa go emela Botswana kwa India ka kgwedi ya Sedimonthole monongwaga. Bontsi jwa dibui di boletse fa kgodiso ya ngwana e supa se ngwana a tlaa nnang sone fa a gola. Ba ne ba kopa batsadi go ema nokeng bana ba bone le go ba fa lesedi la go dirisa talente ya bone. Mokhanselara wa Tutume Bophirima, Rre Moseki Mathodi, o ne a galaletsa naletsana eo, a supa fa motse wa Tutume o le lesego ka go tlotlomadiwa ke dikgantshwane tse di abetsweng ditalente ka go farologana. Rre Mathodi o tsweletse a supa fa mo bosheng, Rre Uyapo Ndadi ba mafatshe a sele ba supile fa ba lemoga tiro ya gagwe ya go bua ka dikgang tse di amang matshelo a batho. A re gape gona le motabogi, Isaac Makwala l. Mokhanselara o ne a eleletsa naletsana eo katlego le phenyo le go diragatsa dikeletso tsa Batswana. 